  Туспуктэм: Наталия Сильвестрова Наталия Сильвестрова 12+ «Удмуртия» книгапоттонниын Рафит Минлэн (Миннекузинлэн) кылбуръёсыныз «Арым шӧмо тӧлъёс» (12+) бичет потӥз. Книгае кылбурчилэн вань шедьтэм ужъёсыз пыризы. Со сярысь ивортодэтъя «Удмуртия» агентстволэн корреспондентэзлы бичетлэн редакторез, издательствоысь чеберлыко литературая редактор Сергей Матвеев вераз. Бичетлэн нимыз Башкортосталэсь, Рафит Минлэн вордскем шаерезлэсь, инкуазьзэ, озьы ик кылбурчилэн ужъёсызлэсь пуштроссэ возьматэ. Книгаын вить люкетэз. Нырысетӥ люкетэ авторлэн «Берпуметӥ пыдйылчи» бичетысьтыз кылбуръёсыз пыризы, кыкетӥ люкетын – поттыса вуттымтэ «Даур» книгаысьтыз ужъёсыз. Куинетӥ но ньылетӥ люкетъёсы Сергей Матвеев Рафит Минлэсь кылем кылбуръёссэс люказ, витетӥ люкетэ кык поэма пыриз.  Бичет пыр лыдӟисьёс Рафит Миннекузинлэн аспӧртэмлыко пуш дуннееныз тодматскозы, кылбурчилэсь малпанъёссэ, улон шоры учкемзэ, сюлэмшугъяськонъёссэ тодозы. Сергей Матвеев авторлэсь творчествозэ сьӧд буёлэн ӵошатэ. « Шуыны уг луы, со кыӵе но отрицательной буёл. Кылбуръёсыз солэн сьӧдэсь. Мурдала но со сьӧд, мон малпасько. Со туж-туж муре пыре но бугыръяське. Солэн тодэмез потэ, кин со, кытысь потӥз, кин солэн ӵыжы-выжыосыз. Соин ик со ӵемысьгес бугыръяське вашкалаяз, удмуртъёслэн вашкала улоназы » Сергей Матвеев, «Арым шӧмо тӧлъёс» бичетлэн редакторез Рафит Миннекузин 2022-тӥ арын улонысь кошкиз. Удмурт литература понна со бадӟым ыштон луиз. Та бичет – авторез буре ваён, пусъе Сергей Матвеев. Книга пыр со кылбурчилэсь бадӟым талантсэ возьматыны тыршиз. « Али, книгаез поттыса, со (Рафит Мин – ред.) выльысь усьтӥськиз. Паймыса, йыр борды кырмиськыса асьмеос валам, кыӵе мур кылбурчи со вал » Сергей Матвеев, «Арым шӧмо тӧлъёс» бичетлэн редакторез Книгаез дасян аспӧртэмлыко учырен герӟаськемын вал, вера бичетлэн редакторез. Мистика со яке огшоры тупан? « Солэсь (Рафит Минлэсь – ред.) дасям рукописьсэ типографие келямы 1-тӥ инвожое, нош 1-тӥ инвожо со солэн вордӥськем нуналыз. Тиражез вуиз 6-тӥ пӧсьтолэзе, 6-тӥ пӧсьтолэзь со солэн кулон нуналыз » Сергей Матвеев, «Арым шӧмо тӧлъёс» бичетлэн редакторез Сергей Матвеевлэн кылбурчиез буре вайыса бичетэз поттыны мылкыдыз вал. Бадӟым юрттэт со огшоры калыклэсь басьтӥз. Редактор «ВКонтакте» мерлыко вотэс пыр адямиослы, кин Рафит Миннекузинэз, солэсь кылбуръёссэ тодэ, гажа но яратэ солэсь творчествозэ, коньдон ласянь юрттэт курыса вазиськиз. « Мон ӧжытак паймемын вал, трос адямиос вазиськизы. Ку мон вазиськи но ку книгалэн тиражез вуиз – ортчиз куинь толэзь, куинь толэзь ӵоже книга поттымон коньдон люкаськиз. <…> Миннекузинэз тодымтэ адямиос но вазиськизы » Сергей Матвеев, «Арым шӧмо тӧлъёс» бичетлэн редакторез Книгалэн тиражез 300 экземпляр, басьтыны издательстволэн лавкаысьтыз луоз. КЮрттэт сётэм адямиослы бичетэз дунтэк кузьмалозы, вераз Сергей Матвеев. Тодэ вайытом, Удмуртиын удмурт калык выжыкылъёсын книга поттӥзы. Тегъёс: книгаос книгапоттонни кылбурет Удмуртия  